**Likumprojekta „Grozījumi Enerģētikas likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likumprojekts izstrādāts, pamatojoties uz Ministru kabineta 2013.gada 19.marta sēdē lemto (protokols Nr.15, 60.§, 2.punkts).  Eiropas Parlamenta un Padomes regulas Nr.1227/2011 par enerģijas vairumtirgus integritāti un pārredzamību (turpmāk – REMIT) 18.pantā ir noteikts, ka dalībvalstis izstrādā noteikumus par sankcijām, ko piemēro par šīs regulas pārkāpumiem, un veic visus vajadzīgos pasākumus, lai nodrošinātu to īstenošanu. Paredzētajām sankcijām ir jābūt iedarbīgām, atturošām un samērīgām, atspoguļojot pārkāpuma veidu, ilgumu un smagumu, kaitējumu patērētājiem un iespējamos ieguvumus no tirdzniecības, kas veikta, pamatojoties uz iekšējo informāciju un tirgus manipulāciju. Ne vēlāk kā līdz 2013.gada 29.jūnijam dalībvalstīm ir jāinformē Eiropas Komisiju par minētajiem noteikumiem. |
| 2. | Pašreizējā situācija un problēmas | Pašlaik Latvijas dabasgāzes tirgū darbojas viens vertikāli integrēts uzņēmums – AS „Latvijas Gāze“, kas nodrošina dabasgāzes iepirkšanu, uzglabāšanu, pārvadi, sadali un tirdzniecību. Latvijas dabasgāzes apgādes sistēma nav savienota ar citu ES dalībvalstu, izņemot Lietuvu un Igauniju, sistēmām, un Latvijai ir tikai viens dabasgāzes piegādātājs – Krievija. Pašreizējā infrastruktūra un dabasgāzes nozares darbības nosacījumi Krievijā izslēdz citas dabasgāzes piegādes iespējas Latvijai.  Latvijai kā Eiropas Savienības dalībvalstij ir saistošas Eiropas Savienības normatīvo aktu prasības. Viena no prasībām ir izveidot vienotu enerģijas tirgu kopienas ietvaros. Lai sasniegtu šo mērķi, Eiropas Savienība (ES) ir pieņēmusi vairākas direktīvas funkcionējoša gāzes tirgus nodibināšanai.  2009.gadā notika ES tiesiskā regulējuma maiņa, jo stājās spēkā Direktīva 2009/73/EK, kas atceļ Direktīvu 2003/55/EK par kopīgiem noteikumiem attiecībā uz dabasgāzes iekšējo tirgu (turpmāk - Direktīva 2009/73/EK). Lēmums par jaunas Direktīvas izdošanu tika pieņemts, ņemot vērā Direktīvā 2003/55/EK izdarītos grozījumus, tos visus skaidrības un racionalizācijas nolūkā apvienojot vienā jaunas direktīvas tekstā. Līdz ar Direktīvas 2009/73/EK pieņemšanu tika precizēts „izolēta tirgus” regulējums, attiecinot to arī uz Baltijas valstīm un Somiju un tā nosakot izmaiņas atsevišķu direktīvu prasību ieviešanas laika ietvarā, pagarinot prasību pārņemšanas pienākuma termiņu līdz izolācijas statusa pārtraukšanai.  2005.gada 26.maijā spēkā stājās likums „Grozījumi Enerģētikas likumā”, ar kuru nacionālajā regulējumā tika pārņemtas Direktīvas 2003/55/EK prasības. Līdz ar to, tās Direktīvas 2009/73/EK prasības, kas ir identiskas Direktīvas 2003/55 nosacījumiem, jau ir pārņemtas nacionālajā regulējumā un Enerģētikas likuma atsevišķu pantu spēkā stāšanās likuma pašreizējā redakcija paredz, ka šīs normas tiks piemērotas, sākot ar 2014.gada 4.aprīli.  Ņemot vērā, ka saskaņā ar Direktīvu 2009/73/EK situācijai Latvijā atbilst divas atsevišķas atkāpes no vairākām Direktīvas 2009/73/EK prasībām, kas piemērojamas atšķirīgos termiņos **„jauna tirgus”** atkāpe, kas ir spēkā līdz 2014.gadam, kad būs apritējuši desmit gadi kopš pirmās komerciālās dabasgāzes piegādes saskaņā ar pirmo ilgtermiņa līgumu un **„izolēta tirgus”** atkāpe, kas darbojās līdz brīdim, kad Latvija būs tieši starpsavienota ar jebkuras Eiropas Savienības dalībvalsts, izņemot Igaunijas, Lietuvas un Somijas, dabasgāzes sistēmu vai dominējošā piegādātāja daļa kopējā Latvijas dabasgāzes patēriņā samazināsies zem 75%.  **„Jauna tirgus”** atkāpe paredz, ka ar 2014.gada 4.aprīli Latvijai būtu jāpiemēro arī Direktīvas 2009/73/EK 14.pants „Neatkarīgs sistēmu operators”. Taču, ņemot vērā, „izolēta tirgus” atkāpi, šis pants tiks piemērots brīdī, kad Latvijai beigsies atkāpe no 9.panta, kas paredz pārvades sistēmas operatora (turpmāk – PSO) īpašumtiesību nodalīšanu. Direktīvas 2009/73/EK 14.pants nosaka vienu alternatīvu risinājumu PSO īpašumtiesību nodalīšanai, kas paredzēta 9.pantā, no kura ieviešanas Latvijai ir derogācija līdz brīdim, kad Latvija būs tieši starpsavienota ar jebkuras Eiropas Savienības dalībvalsts, izņemot Igaunijas, Lietuvas un Somijas, dabasgāzes sistēmu.  Ministru kabinets ir konceptuāli atbalstījis Direktīvas 2009/73/EK prasību ieviešanu divās fāzēs:  1.fāze - prasības, kas saskaņā ar Direktīvas 2009/73/EK 49.panta 2.punktu, Latvijai jāpārņem, sākot ar brīdi, kad tā vairs neatbildīs „jauna tirgus” pazīmēm (2014.gada 4.aprīlī);  2. fāze - prasībām, kuras jāpārņem brīdī, kad Latvija vairs neatbildīs „izolēta tirgus” pazīmēm Direktīvas 2009/73/EK izpratnē.  Prasības, kas jāievieš 1.fāzē:  1. *trešo personu piekļuve*(Direktīvas 2009/73/EK 32.pants), paredzot nosacījumu nodrošināt trešo personu piekļuvi dabasgāzes sistēmai.  *2. sadales sistēmu operatoru nodalīšana* (Direktīvas 2009/73/EK 26.pants), kas nozīme, ka, ja sadales sistēmas operators ir daļa no vertikāli integrēta uzņēmuma, tam jābūt neatkarīgam no pārējām darbībām, kas neattiecas uz sadali, vismaz tiktāl, ciktāl tas skar viņa juridisko statusu, organizāciju un lēmumu pieņemšanu. Šie noteikumi nerada pienākumu no vertikāli integrētā uzņēmuma nodalīt īpašumtiesības uz sadales sistēmas aktīviem, taču kā obligāts kritērijs neatkarīgiem sistēmu operatoriem ir spēja apliecināt, ka to rīcībā, darbības nodrošināšanai, ir nepieciešamie cilvēkresursi, tehniskie, fiziskie un finanšu resursi. Tāpat pants paredz regulatīvo iestāžu vai citu kompetentu struktūru veiktu sadales sistēmas operatora uzraudzību, lai tas nevarētu ļaunprātīgi izmantot vertikālo integrāciju, kropļojot konkurenci.  *3. grāmatvedības nodalīšana* (Direktīvas 2009/73/EK 31.pants, proti, jānodrošina, ka dabasgāzes uzņēmumi neatkarīgi no īpašumtiesību sistēmas vai juridiskās formas sagatavo un publicē savus gada pārskatus, iekšējā grāmatvedībā atsevišķā grāmatvedībā atsevišķi uzskaita dabasgāzes pārvadi, veic konsolidējamu uzskaiti par citām ar gāzi saistītām darbībām, kas neattiecas uz pārvadi, sadali, uzglabāšanu, kā arī iekšējā grāmatvedībā precizē noteikumus par aktīvu un pasīvu, izdevumu un ieņēmumu sadali, kā arī par amortizāciju. Šo gada pārskatu piezīmēs jānorāda visus konkrēta apjoma darījumus, kas veikti ar saistītiem uzņēmumiem.  *4.* *sašķidrinātas dabasgāzes* *(turpmāk – SDG) sistēmas funkcionēšana*. Ņemot vērā to, ka sašķidrinātas dabasgāzes (turpmāk – SDG) tirgus attīstās un nākamo dekāžu laikā lielākā daļa no pieaugošā dabas gāzes tirdzniecības apjoma būs atvēlēta tieši SDG, Direktīva 2009/73/EK paredz, ka nacionālajā likumdošanā tiek atrunāti arī nosacījumi, kas attiecās uz SDG sistēmas funkcionēšanu. Prasības, kas Latvijai ir jāievieš, ir saistītas ar SDG iekļaušanu visos attiecīgajos Enerģētikas likuma pantos, lai paredzētu SDG sistēmas funkcionēšanu kopā ar citiem energoapgādes veidiem. Piemērām, Enerģētikas likums nosaka, ka energoapgāde, kas cita starpā, ietver dabasgāzes iepirkšanu, pārveidi, uzglabāšanu, pārvadi, sadali vai tirdzniecību, ir enerģētikas jomā veicama komercdarbība, kuru ir nepieciešams licencēt vai reģistrēt. Enerģētikas likums paredz licencēšanas kārtību attiecībā uz dabasgāzes pārvadi, sadali, uzglabāšanu (licence tiek izdota uz 20 gadiem) un dabasgāzes tirdzniecību (licence tiek izdota uz 5 gadiem ). Lai izpildītu Direktīvas 2009/73/EK noteikumus, kas ir saistītas ar SDG, pastāv nepieciešamība atrunāt licences piešķiršanas laiku arī SDG sistēmas operatoram.  *5. papildinājumi Likuma definīciju daļā saskaņā ar Direktīvu 2009/73/EK* saistībā ar jauniem kopīgiem noteikumiem attiecībā uz dabasgāzes iekšējo tirgu, tai skaitā SDG, un drošības jēdziena skaidrojumu.  Pamatojoties uz iepriekšminēto, Ekonomikas ministrija ir izstrādājusi likumprojektu „Grozījumi Enerģētikas likumā”, papildinot Enerģētikas likuma definīciju daļu atbilstoši Direktīvai 2009/73/EK, kā arī precizējot un aktualizējot regulējumu, kurš tiks piemērotas, sākot ar 2014.gada 4.aprīli.  REMIT prasības par iedarbīgu, atturošu un samērīgu sankciju ieviešanu attiecas uz vairumtirgus dalībniekiem REMIT izpratnē, tātad - sistēmu operatoriem un tirgotājiem. REMIT paredz, ka dalībvalstis izstrādā sankcijas, ko piemēro par šīs regulas pārkāpumiem, un veic visus vajadzīgos pasākumus, lai nodrošinātu to īstenošanu. REMIT pārkāpumi aptver ne tikai tieši regulā paredzētos pārkāpumus (aizliegums izmantot iekšējo informāciju un tirgus manipulāciju aizliegums), bet arī pārkāpumus, kas saistīti ar informācijas nesniegšanu regulatoram vai ACER, reģistrēšanos u.c. (ACER Guidance on the application of Regulation (EU) No 1227/2011, 2nd edition). REMIT preambulas 31.punktā ir ietverta norāde uz iespējamo sankciju apmēru, proti, „atzīstot mijiedarbību starp tirdzniecību ar elektroenerģijas un dabasgāzes atvasinātajiem produktiem un tirdzniecību ar faktisko elektroenerģiju un gāzi, sankcijām par šīs regulas pārkāpumiem būtu jāatbilst tām sankcijām, ko dalībvalstis noteikušas, ieviešot Direktīvu 2003/6/EK”. Minētais nozīmē, ka sankcijām par REMIT pārkāpumiem jāatbilst sankcijām, kas paredzētas par pārkāpumiem saistībā ar finanšu instrumentiem. Vienlaikus REMIT paredz, ka, veicot tirgus uzraudzību, valstu regulatīvās iestādes sadarbojas ar attiecīgajām dalībvalsts izveidotajām tirgus uzraudzības struktūrām (Latvijas gadījumā – Finanšu un kapitāla tirgus komisija). |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Likumprojekta mērķis ir precizēt un papildināt Enerģētikas likuma normas, kurām spēkā jāstājas ar 2014.gada 4.aprīli, atbilstoši Direktīvai 2009/73/EK, ņemot vērā, ka pašreizējā Enerģētikas likumā iestrādātas normas atbilst Direktīvas 2003/55/EK prasībām, bet kopš 2009.gadā spēkā ir Direktīva 2009/73/EK, kas atceļ Direktīvu 2003/55/EK par kopīgiem noteikumiem attiecībā uz dabasgāzes iekšējo tirgu.  Likumprojekts nodrošina 1.fāzes prasības, kas saskaņā ar Direktīvas 2009/73/EK 49.panta 2.punktu, Latvijai jāpārņem, sākot ar brīdi, kad tā vairs neatbildīs „jauna tirgus” pazīmēm.  Salīdzinājumā ar Enerģētikas likuma spēkā esošo redakciju, likumprojektā ietvertais regulējums ir tikai saistībā ar jauniem kopīgiem noteikumiem attiecībā uz dabasgāzes iekšējo tirgu, tai skaitā SDG, un drošības jēdziena skaidrojumu.  Grozījumi Enerģētikas likuma definīciju daļā paredz virkni papildinājumu saskaņā ar Direktīvu 2009/73/EK.  Precizējumi likuma 6., 15. un 42.1 pantā attiecas uz trešās puses piekļuves nodrošināšanu dabasgāzes sistēmai.  Izmaiņas likuma 7., 15.un 44.pantā, paredz iespējamu SDG termināļa darbību. Lai izpildītu Direktīvas 2009/73/EK noteikumus, kas ir saistītas ar SDG, pastāv nepieciešamība atrunāt licences piešķiršanas laiku arī SDG sistēmas operatoram, tādēļ likumprojekts papildina likuma 7.panta otro daļu ar nosacījumu par licences izsniegšanu arī SDG sistēmas operatoram tieši tāpat kā tas ir attiecībā uz elektroenerģijas, dabasgāzes un siltumenerģijas pārvadi, sadali un dabasgāzes uzglabāšanu. Licences piešķiršanas procedūrās, tai skaitā uz izsniegšanas termiņu, tiek ņemta vērā projekta nozīme iekšējā tirgū, turklāt, licenču piešķiršanas procedūras tiek publiskotas.  Likums tiek papildināts ar jaunu 44.1punktu, lai pārņemtu Direktīvas 2009/73/EK 34.panta 3.punktu, kas nosaka, ka dalībvalstis nodrošina, ka attiecībā uz piekļuvi sākumposma pārvades cauruļvadu tīkliem, darbojas domstarpību izšķiršanas sistēma, tostarp iestāde, kas nav atkarīga no iesaistītajām pusēm un kam ir pieejama visa attiecīgā informācija, lai varētu paātrināti izšķirt domstarpības, kas attiecas uz piekļuvi sākumposma pārvades tīkliem, līdz ar to pastāv nepieciešamība pēc ārpustiesas instances, kas izskata strīdus. Latvijas gadījumā šāda instance varētu būt regulators, kas rīkojas likumā „Par sabiedrisko pakalpojumu regulatoriem” noteiktajā kārtībā. Vēršam uzmanību, ka jaunā 44.1punkta trešās daļas nepieciešamība noteikta Direktīvas 2009/73/EK 1.pielikumā „Patērētāju aizsardzības pasākumi”.  Papildus iepriekšminētajam likumprojekts nosaka sistēmas operatoru un tirgotāju atbildību par noteiktu Enerģētikas likuma un REMIT prasību neievērošanu, paredzot iedarbīgas, samērīgas un atturošas sankcijas. Konstatējot šādus pārkāpumus, regulators būs tiesīgs uzlikt pienākumu nodrošināt attiecīgo prasību ievērošanu, izteikt komersantam brīdinājumu vai uzlikt soda naudu līdz 10 % apmērā no attiecīgā energoapgādes komersanta iepriekšējā finanšu gada neto apgrozījuma, katrā gadījumā izvērtējot, vai attiecīgais ietekmēšanas līdzeklis būs iedarbīgs, samērīgs un atturošs.  Šo grozījumu mērķis ir radīt tādu regulējumu, kas atturētu energoapgādes komersantus no Enerģētikas likumā un REMIT noteikto prasību neizpildes, un būtu samērīgs ar ieguvumu, kādu energoapgādes komersants varētu gūt vai ir ieguvis, pārkāpjot minētās prasības. Tāpēc ir paredzēts soda naudu noteikt procentuāli no komersanta finanšu gada neto apgrozījuma.  Likuma Pārejas noteikumi tiek papildināti ar 31.punktu, kas paredz pārejas periodu sadales sistēmas nodalīšanas prasībai līdz 2015.gada 1.janvārim, kurā esošajam sadales sistēmas operatoram ir jāpārkārto sava darbība atbilstoši noteiktajām sadales sistēmas operatora neatkarības prasībām. Šāds pārejas periods ir noteikts, lai patērētāji nenestu papildus slogu, kas izrietēs no izdevumiem saistībā ar ātru komersanta pārkārtošanas laiku.  Saskaņā ar Eiropas Parlamenta un Padomes Regulas (EK) Nr. 715/200 par nosacījumiem attiecībā uz piekļuvi dabasgāzes pārvades tīkliem un par Regulas (EK) Nr. 1775/2005 atcelšanu 30. pantā „Atkāpes un atbrīvojumi” noteikto, dalībvalstis, kurām saskaņā ar Direktīvas 2009/73/EK 49. pantu piešķirta atkāpe, pēc šīs atkāpes izbeigšanās, var Komisijai lūgt pagaidu atkāpi no šīs regulas piemērošanas uz laiku, kas nepārsniedz divus gadus no dienas, kad zaudē spēku minētajā punktā paredzētā atkāpe. Latvija pagaidām nav lūgusi Komisijai šo atļauju.  Direktīvas 2009/73/EK 26., 31. un 32.panta pārņemšana norādīta Anotācijas V. sadaļā. |
| 5. | Projekta izstrādē iesaistītās institūcijas | Ekonomikas ministrija.  Projekts apspriests ar Ministru kabineta 2012.gada 23.augusta rīkojumu Nr.409-k izveidotajā darba grupā. |
| 6. | Iemesli, kādēļ netika nodrošināta sabiedrības līdzdalība | Sabiedrība savu viedokli varēja izteikt pēc noteikumu projekta izsludināšanas 2013. gada 4.jūlijā.  Attiecīgi 2013.gada 15.novembrī tika rīkota starpinstitūciju saskaņošanas sanāksme, kurā piedalījās arī AS „Latvijas gāze” un citi nevalstiskā sektora pārstāvji. |
| 7. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | AS „Latvijas gāze”, enerģijas lietotāji, (tai skaitā tiesīgie lietotāji), un citi enerģijas tirgus dalībnieki. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav. |
| 3. | Tiesiskā regulējuma finansiālā ietekme | Nav. |
| 4. | Tiesiskā regulējuma nefinansiālā ietekme | Latvijas nacionālais tiesiskais regulējums tiek salāgots ar spēkā esošo ES regulējumu.  Vienlaikus, izvērtējot atsevišķa tiesību akta lietderību saistībā ar direktīvā noteikto termiņu spēkā stāšanos, Ekonomikas ministrija papildināja šo likumprojektu ar regulējumu, kas atcels Enerģētikas likuma atsevišķu pantu spēkā stāšanās kārtības likumu, tādējādi samazinot normatīvo aktu skaitu, kas regulē attiecīgu jomu. |
| 5. | Administratīvās procedūras raksturojums | Tiek ieviestas jauna administratīvā procedūra - pārrobežu strīdu izskatīšana attiecībā uz piekļuvi sākumposma pārvades cauruļvadu tīkliem, kuras veic SPRK likumā „Par sabiedrisko pakalpojumu regulatoriem” noteiktajā kārtībā. Procedūras ieviešanai tiek noteikts pārejas periods. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |
|  |  |  |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Likumprojektā paredzēts regulējums, kas aizstāj Enerģētikas likuma atsevišķu pantu spēkā stāšanās kārtības likumā noteiktās normas, izrietoši, ar 2014.gada 4.aprīli spēku zaudē Enerģētikas likuma atsevišķu pantu spēkā stāšanās kārtības likums (Latvijas Republikas Saeimas un Ministru Kabineta Ziņotājs, 2005, 14.nr., Latvijas Vēstnesis, 2009, 194.nr.). Pēc likumprojekta pieņemšanas būs nepieciešams veikt grozījumus Ministru kabineta 2009.gada 27.oktobra noteikumos Nr.1227 „Noteikumi par regulējamiem sabiedrisko pakalpojumu veidiem”, ja sistēmas operatora funkcijās būs SDG pakalpojumi līdz ar SDG termināļa darbības uzsākšanu Latvijā. Līdz ar likuma atsevišķu pantu stāšanos spēkā, tiks pārskatīta arī virkne Sabiedrisko pakalpojumu regulēšanas komisijas pieņemto lēmumu, piemēram, Nr. 1/23 „[Dabasgāzes pārvades pakalpojumu tarifu aprēķināšanas metodika](http://likumi.lv/doc.php?id=260515)”, Nr. 1/24„[Dabasgāzes uzglabāšanas pakalpojumu tarifu aprēķināšanas metodika](http://likumi.lv/doc.php?id=260516)” un Nr. 1/25„[Dabasgāzes tirdzniecības tarifu aprēķināšanas metodika](http://likumi.lv/doc.php?id=260522)”, lai pārliecinātos par iespējamo nepieciešamību veikt tajos korekcijas un grozījumus.  Likumprojekts paredz, ka ministru kabinets nosaka tehniskās un drošības prasības un ķīmiskās īpašības biogāzei un no biomasas ražotai gāzei, kā arī sašķidrinātajai dabasgāzei, lai tās varētu tehniski un droši ievadīt un transportēt dabasgāzes pārvades sistēmā, līdz ar to ir nepieciešams izstrādāt jaunus Ministra kabineta noteikumus (sešu mēnešu laikā pēc likumprojekta 42.1 panta piektās daļas stāšanās spēkā). |
| 2. | Cita informācija | Saskaņā ar Ministru kabineta doto uzdevumu Ekonomikas ministrija turpina analīzi par dažādiem Direktīvas 2009/73/EK pilnīgas ieviešanas aspektiem. |

|  |  |  |  |  |  |  |
| --- | --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | | |
| 1. | Saistības pret Eiropas Savienību | | Eiropas Parlamenta un Padomes Direktīva 2009/73/EK (2009. gada 13. jūlijs) par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu, jāpārņem direktīvā noteiktajos termiņos saskaņā ar Latvijai piemērojamajām atkāpēm – ar 2014.gada 4.aprīlī un brīdī, kad Latvija būs tieši starpsavienota ar jebkuras Eiropas Savienības dalībvalsts, izņemot Igaunijas, Lietuvas un Somijas, dabasgāzes sistēmu vai dominējošā piegādātāja daļa kopējā Latvijas dabasgāzes patēriņā samazināsies zem 75%.  Eiropas Parlamenta un Padomes regulas Nr.1227/2011 par enerģijas vairumtirgus integritāti un pārredzamību prasība par iedarbīgu, atturošu un samērīgu sankciju ieviešanu dalībvalstīm jāizpilda un par tām jāpaziņo Eiropas Komisijai ne vēlāk kā līdz 2013.gada 29.jūnijam. | | | |
| 2. | Citas starptautiskās saistības | | Nav. | | | |
| 3. | Cita informācija | | Nav. | | | |
| 1.tabula  Tiesību akta projekta atbilstība ES tiesību aktiem | | | | | | |
| Attiecīgā ES tiesību akta datums, numurs un nosaukums | | Eiropas Parlamenta un Padomes Direktīva 2009/73/EK (2009. gada 13. jūlijs) par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu | | | | |
| A | | B | | C | D |
| Attiecīgā ES tiesību akta panta numurs | | Projekta vienība, kas pārņem vai ievieš katru šīs tabulas A ailē minēto ES tiesību akta vienību | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2009/73/EK  1.panta „Priekšmets un darbības joma” 2.punkts (biogāzes un no biomasas iegūtai gāzes ievadīšana un transportēšana dabasgāzes  sistēmā). | | 42.1 pants | | Tiek pārņemts pilnībā. | Nacionālais tiesību akts neparedz stingrākas prasības. |
| Direktīvas 2009/73/EK  9.pants „Pārvades sistēmu un pārvades sistēmu operatoru nodalīšana” | |  | | Tiks pārņemts pilnībā,  izvēloties vienu no iespējamajiem modeļiem brīdī, kad Latvija vairs neatbildīs „izolēta tirgus” pazīmēm Direktīvas 2009/73/EK izpratnē (49.pants). | Nacionālais tiesību akts neparedz stingrākas prasības. |
| Direktīvas 2009/73/EK 10.panta „Pārvades sistēmu operatoru norīkošana un sertifikācija” 8.punkts (konfidencialitāte attiecībā uz komerciāli jutīgu informāciju) | | 5.pants | | Tiek pārņemts pilnībā. | Nacionālais tiesību akts neparedz stingrākas prasības. |
| Direktīvas 2009/73/EK  13.panta „Pārvades, uzglabāšanas objektu un/vai SDG sistēmu  operatoru uzdevumi” 1.punkts (pārvades sistēmas, uzglabāšanas objekta un/vai SDG sistēmas operatora pienākumi) | | 44.pants | | Tiek pārņemts pilnībā. | Nacionālais tiesību akts neparedz stingrākas prasības. |
| Direktīvas 2009/73/EK  13.panta „Pārvades, uzglabāšanas objektu un/vai SDG sistēmu  operatoru uzdevumi” 2.punkts (par pārrobežu jaudu) | | 43.panta pirmās daļas  5.punkts | | Tiek pārņemts pilnībā. | Nacionālais tiesību akts neparedz stingrākas prasības. |
| Direktīvas 2009/73/EK 26. pants „Sadales sistēmu operatoru nodalīšana” | |  | | Tiek pārņemts pilnībā. | Nacionālais tiesību akts neparedz stingrākas prasības. |
| Direktīvas 2009/73/EK 31.  pants „Atsevišķa uzskaite” | | 12.panta 5.daļa | | Tiek pārņemts pilnībā.  Šķērssubsīdiju aizliegums ir atrunāts Likuma „Par sabiedrisko pakalpojumu regulatoriem” 27.pantā, kas paredz, ka:  (1) Sabiedrisko pakalpojumu sniedzējs ārpus regulējamām nozarēm var veikt komercdarbību, kura šā likuma 26.pantā noteiktajā kārtībā jānošķir no darbības sabiedrisko pakalpojumu sniegšanā.  (2) Sabiedrisko pakalpojumu sniedzējam nav tiesību izmantot tarifu ieņēmumus, lai segtu izmaksas, kas saistītas ar tā komercdarbību vai cita veida darbību, kura nav tieši saistīta ar sabiedrisko pakalpojumu sniegšanu, tai skaitā sponsorēšanu, ziedošanu vai labdarību. | Nacionālais tiesību akts neparedz stingrākas prasības. |
| Direktīvas 2009/73/EK 32.  pants „Trešo personu piekļuve” | | 6.pants, 15.pants, 42.1 pants | | Tiek pārņemts pilnībā. | Nacionālais tiesību akts neparedz stingrākas prasības. |
| Direktīvas 2009/73/EK 34.  pants  „Piekļuve sākumposma pārvades cauruļvadu tīkliem” | | 44.1 pants | | Tiek pārņemts pilnībā. | Nacionālais tiesību akts neparedz stingrākas prasības. |
| Direktīvas 2009/73/EK  37.panta „Tirgus atvērtība un savstarpīgums” 1. punkts | | 42.pants | | Tiek pārņemts pilnībā. | Nacionālais tiesību akts neparedz stingrākas prasības. |
| Direktīvas 2009/73/EK  1.pielikums  „Patērētāju aizsardzības pasākumi” | | 44.1 panta  3.daļa | | Tiek pārņemts pilnībā. | Nacionālais tiesību akts neparedz stingrākas prasības. |

Anotācijas III un VI sadaļa – nav attiecināms.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Ekonomikas ministrija, Sabiedrisko pakalpojumu regulēšanas komisija un AS „Latvijas Gāze“. |
| 2. | Projekta izpildes ietekme uz pārvaldes funkcijām | Projekts neparedz funkciju paplašināšanu. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts neparedz veidot jaunas valsts institūcijas. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav. |

Ekonomikas ministrs D.Pavļuts

Vīza: Valsts sekretārs J.Pūce

26.11.2013. 09:59

2915

G.Rēpele

67013033,[Gunta.Repele@em.gov.lv](mailto:Gunta.Repele@em.gov.lv)

I.Niedrīte

67013168, [Indra.Niedrite@em.gov.lv](mailto:Indra.Niedrite@em.gov.lv)